2019. április 29. (hétfő) 17:13 - Vass Ádám
Betöltötte kilencvenedik életévét Rovó Istvánné, Ilona néni is, akit Bólyai utcai otthonában köszöntött fel az önkormányzat nevében Gombos István, humán ügyekért felelős alpolgármester. Ilona néni éppen kilencven éve, április 28-án született Pusztasomorján és ott is nőtt fel hat testvérével együtt, míg szülei földműveléssel foglalkoztak. Dunaújvárosba huszonnyolc évesen, 1957-ben érkezett és a Fékonban dolgozott nyugdíjazásáig, 1984-ig. Három gyermeke született, akik összesen hét unokával és három dédunokával örvendeztették meg. Ilona néni a több, harminc évvel ezelőtt megalakult Őszirózsa Nyugdíjas Egyesület vezetője és még ma is, ha tehetik az Esze Tamás utcai klubhelyiségben találkoznak csütörtökönként. Mint mondta, ma már nincsenek annyian, mint annak idején, amikor még csak egy nyugdíjas klub volt a városban, így is szép számmal szoktak megjelenni a találkozókon, hogy együtt ünnepeljenek meg egy jeles eseményt, vagy élményeket osszanak meg egymással, esetleg csak beszélgessenek.